งูเหลือมเพศผู้ออกลูก 14 ตัว ทั้งที่ไม่ได้ผสมพันธุ์ ผู้เชี่ยวชาญยังงง!!

สื่อข่าวจากต่างประเทศ Sky News รายงานว่ามีงูเหลือมสีรุ้งเพศผู้พันธุ์หายากของบราซิลตัวหนึ่งชื่อ โรนัลโด อายุราว 13 ปี และมีความยาวกว่า 1.8 เมตรที่ไม่เคยผสมพันธุ์มานานกว่า 9 ปี แต่กลับออกลูกมากถึง 14 ตัว ทำเอาทั้งอาจารย์และนักศึกษาของวิทยาลัย City of Portsmouth ตะลึง

“เราไม่อยากจะเชื่อสายตาเลย” อะแมนดา แม็คลาวด์ ผู้เชี่ยวชาญด้านการดูแลสัตว์กล่าว “ขณะที่ตรวจห้องทดลอง นักเรียนคนหนึ่งก็พบว่ามันกำลังคลอดลูก”

ด้านปีเตอร์ ควินแลน ผู้เชี่ยวชาญด้านสัตว์เลื้อยคลานที่วิทยาลัยเผยว่า ตลอด 50 ปีที่เขาเพาะพันธุ์งูมา เขายังไม่เคยเจอเรื่องแปลกแบบนี้มาก่อน ซึ่งในตอนแรกที่ตรวจร่างกายของมันก็นึกว่ามันอาจจะกินเยอะจนอ้วนขึ้นเท่านั้น คาดไม่ถึงเลยว่ามันจะตั้งท้องและมีลูกออกมาได้จริง

ควินแลนยังเสริมต่อว่าเรื่องแบบนี้ถือเป็นเรื่องที่เกิดขึ้นได้ยากมาก และถ้าจะให้อธิบายตามหลักวิทยาศาสตร์ ก็คงบอกได้ว่ามันคือการเกิดพาร์ธีโนเจนเนซิส (Parthenogenesis) หรือการสืบพันธุ์แบบไม่อาศัยเพศตามธรรมชาติ ที่ตัวอ่อนสามารถพัฒนาขึ้นได้เองโดยไม่ต้องมีการปฏิสนธิ

ตามข้อมูลจากสวนสัตว์แห่งชาติยังบอกว่า งูเหลือมพันธุ์บราซิลแบบนี้จะมีอายุขัยเฉลี่ยอยู่ที่ 20 ปี ใช้เวลาตั้งครรภ์ประมาณ 6 เดือน มีลูกได้เฉลี่ย 15-25 ตัวต่อครอก ความยาวของลูกงูแรกเกิดจะอยู่ที่ 38-50 เซนติเมตร เมื่อโตครบหนึ่งปีจะยาวได้ 1.2 เมตร และงูเพศเมียจะมีขนาดที่ใหญ่กว่าเพศผู้